ועדת הכספים, כנסת 24, פרוטוקול מספר 260, 2022-04-13 12:27

אלכס קושניר: חברים, אני מחדש את דיוני הוועדה.

אלכס קושניר: אנחנו עוברים לסעיף השלישי בסדר היום הצעת תקנות התעבורה (הוראת שעה), התשפ"ב- 2022- סכומי האגרות לעניין רישוי רכב פרטי ומסחרי קל.

אלכס קושניר: מי מציג?

ברוני חירמן: ברוני חירמן, משרד התחבורה.

אלכס קושניר: בבקשה.

ברוני חירמן: אז אנחנו מבקשים לתקן טעות שנפלה בעדכון אגרות שוטף בשנה שעברה, ולהפחית לתקופה של שנה את אגרות הרכב הפרטי והמסחרי על שלושה וחצי טון, כפי שקבועים בתוספת הראשונה לתקנות התעבורה, בסכומי הפרשי גבייה עודפת שנוצרה עקב אותה טעות מצערת, שהייתה בעדכון אגרות שנכנסו לתוקף ביום 1 באפריל 2021.

ברוני חירמן: ההסדר מן הסוג הזה, בעבר, אושר במסגרת הסכם פשרה בתביעה ייצוגית פטרסקו שהוגשה נגד המדינה בגין הצמדה בשנת 2003, כאשר מדד המחירים לצרכן ירד לראשונה אחרי תקופה ארוכה של אינפלציה, ותקנות התעבורה היו מנוסחות בלשון של עדכון אגרות בהתאם לשיעור עליית המדד, כאשר בפועל הייתה ירידת המדד ולא עדכנו את האגרות.

ברוני חירמן: מספר שנים רב לאחר מכן, המשרד נתבע, ובהסכם הפשרה שאושר על ידי בית משפט הגענו להסדר דומה של הפחתת אגרות בהפרשי גבייה בעצם לתקופה קצובה.

אלכס קושניר: איך אתם מוודאים שהטעות הזאת לא חוזרת על עצמה בפעם השלישית?

ברוני חירמן: משפרים את הבקרות.

ברוני חירמן: לא, בפעם הראשונה לא הייתה טעות, פעלנו בהתאם לתקנות ולאחר - - -

אלכס קושניר: אז זו הפעם הראשונה שאתם עושים טעות כזאת?

ברוני חירמן: כן.

אלכס קושניר: אז איך אתם מוודאים שזה לא יקרה בפעם השנייה?

ברוני חירמן: אז משפרים את הבקרות - - -

ינון אזולאי: לא, זו לא הפעם הראשונה, אם זו הפעם השלישית שמשנים אז זו כבר הפעם השלישית.

ברוני חירמן: לא, שוב, אני אסביר.

ברוני חירמן: מה שאנחנו עושים כאן זה שאנחנו נשענים על הסדר שאושר בזמנו על ידי בית משפט, כאשר המשרד לא עשה טעות, המשרד פעל בהתאם לתקנות תעבורה, וקיבל גם חוות דעת של המשנה ליועץ המשפטי לממשלה, שיש לפעול בהתאם ללשון התקנות ולפעול לתיקון מנגנון ההצמדה, ובאמת, פעלנו לתיקון מנגנון ההצמדה.

ברוני חירמן: מה שהיה אז בזמנו, זה שאחרי תקופה מאוד ארוכה של אינפלציה, לראשונה ירד מדד המחירים לצרכן, ותקנות התעבורה היו מנוסחות בלשון של עדכון בהתאם לעליית המדד, ואז לא הייתה עלייה אז לא היה עדכון, וזה בהתאם ללשון התקנות, כשגם היועץ המשפטי לממשלה תמך בפרשנות הזאת.

ינון אזולאי: עכשיו לכמה שנים זה?

ינון אזולאי: זה שעכשיו.

ברוני חירמן: לא, עכשיו אנחנו מדברים על טעות שנמשכה שנה אחת, ואנחנו רוצים לתקן אותה במשך שנה אחת בהוראת שעה, על ידי הפחתת סכומים שקבועים בתקנות בהפרשי גבייה.

ינון אזולאי: כמה רכבים, כמה בעלי רכבים נמצאים בתוך זה?

ינון אזולאי: יש לכם את הנתונים?

ברוני חירמן: כל כלי הרכב הפרטיים והמסחריים במדינה, זה כשלושה מיליון וחצי כלי רכב.

ינון אזולאי: אוקיי, עכשיו בתוך השלושה וחצי מיליון כלי הרכב, הרי יש כאלה שעכשיו אין להם רכב, אז בעצם הם שילמו ולא יקבלו, נכון שזה סכום מזערי.

ברוני חירמן: זה נכון, אבל שוב, זה הכי טוב בהתאם לייעוץ המשפטי שקיבלנו ממשרד המשפטים, וזאת גם חוות הדעת המשפטית של הלשכה המשפטית אצלנו במשרד התחבורה, זה הכי טוב שניתן לעשות בנסיבות העניין.

ינון אזולאי: כלומר, גם אדם שלא היה לו רכב ועכשיו יש לו רכב, אז הוא כן יקבל?

ברוני חירמן: הוא יקבל, כן.

שלמה קרעי: כמו שכתוב, ינון, מי שגזל את הציבור ולא יודע איך להחזיר, עושה צרכי רבים.

ינון אזולאי: אז אתם עושים צרכי רבים פה, למען כולם?

ברוני חירמן: אנחנו חושבים שאנחנו מכסים - - -

ינון אזולאי: בשנה הבאה, כפי ששאל היו"ר, אתם בטוחים שזה לא יקרה?

ינון אזולאי: הוא שאל את זה בצורה יותר עדינה.

ברוני חירמן: אנחנו משפרים את הבקרות שלנו, ואנחנו כן בהחלט נפעל לכך שזה לא יחזור על עצמו.

ברוני חירמן: זאת טעות מאוד מאוד מצערת, אבל לפחות גילינו אותה יחסית מהר.

שלומית ארליך: עכשיו מה לגבי התאריך?

שלומית ארליך: בפורמט הראשון כתבתם שזה היה מהתקופה שמיום 1 באפריל, אני חושבת, ועכשיו זה מיום 1 ביוני.

ברוני חירמן: כן, אני אסביר את עניין התאריך.

ברוני חירמן: מכיוון שהטעות הזאת התגלתה עקב עדכון אגרות שוטף שנכנס לתוקף כבר ביום 1 באפריל, אז החשיבה במקור הייתה להספיק לסיים את כל התהליך של האישור, שכולל כמובן אישור ועדת אגרות, וחתימת שר האוצר, ואישור של ועדת כספים.

ברוני חירמן: חשבנו שנספיק לסיים את התהליך כך שההפחתה תתחיל כבר ביום 1 באפריל השנה, אבל מכיוון שהרישיונות נשלחים לתשלום חודשיים לפני, אנחנו מפיקים את הוראות התשלום לגבי חידושי הרישיון, אז אנחנו חייבים את החודשיים האלה ממועד האישור ועד לכניסת התיקון לתוקף.

שלומית ארליך: אז עכשיו אתם רוצים שזה יהיה מיום 1 ביוני?

ברוני חירמן: עכשיו אנחנו מבקשים שזה יהיה מיום 1 ביולי, מכיוון שאנחנו כבר בתוך אפריל, ואנחנו למעשה יום לפני פסח.

ברוני חירמן: אם אנחנו רוצים שיהיה לציבור חודשיים כרגיל לשלם את הרישיונות, אז אנחנו צריכים לעשות את הנפקת הרישיונות עם הסכומים המופחתים המתוקנים, למעשה ביום 1 במאי, כדי שיהיה את מאי ויוני, חודשיים, לגבי רישיונות שנכנסים לתוקף ביום 1 ביולי.

ינון אזולאי: ואלה שנכנסים לתוקף לאחר מכן, הם ימשיכו לקבל?

ברוני חירמן: הם ימשיכו לקבל, כן.

ינון אזולאי: עד שתסיימו?

ברוני חירמן: הם ימשיכו במהלך שנה.

ינון אזולאי: עד שתסיימו את כל הסבב?

ברוני חירמן: עד שנגמור את הסבב של שנה.

ברוני חירמן: היה עודף גבייה שנפרס על פני שנה, וגם בעצם ההפחתה תהיה פרוסה על פני שנה.

ינון אזולאי: ורכבים שכל חצי שנה עושים את אגרת הרישוי שלהם?

שלמה קרעי: אבל עכשיו אתם עדיין לא בעודף גבייה?

שלמה קרעי: עכשיו תיקנתם את העודף הזה?

ברוני חירמן: לא, זה התיקון.

ינון אזולאי: זה התיקון.

שלמה קרעי: ומתי התחיל עודף הגבייה?

ברוני חירמן: ביום 1 באפריל שנה שעברה.

שלמה קרעי: אז יש לכם יותר משנה עודף.

ברוני חירמן: לא, רגע, אנחנו עכשיו כבר באגרות שהן נכונות - - -

שלמה קרעי: אה, שהן נכונות.

ברוני חירמן: שהן נכונות, החל מיום 1 באפריל השנה.

שלומית ארליך: מיום 1 באפריל כבר פרסמתם את התיקון?

ברוני חירמן: פרסמנו סכומים נכונים, כאילו לא הייתה טעות.

אלכס קושניר: אה אוקיי, אז אתם בעצם באים לתקן את הטעות שהייתה באפריל 2021?

ברוני חירמן: מיום 1 באפריל 2021 עד ליום 31 במרץ 2022.

ינון אזולאי: זה קצת סותר, 1 באפריל ותיקון נכון.

אלכס קושניר: לא, אם אתה עושה את זה שנה אחרי שנה זה בסדר, זה מתאזן.

אלכס קושניר: אבל אני רגע רוצה לשמוע את העמדה של משרד המשפטים.

ינון אזולאי: לא, אבל לגבי החצי שנה, אגרת רישוי של חצי שנה - - -

אלכס קושניר: שנייה, רגע, יש לנו את משרד המשפטים?

אלכס קושניר: הם בזום או בדיון?

שלומית ארליך: היא בזום.

אלכס קושניר: איילת פלדמן?

איילת פלדמן: נכון, שלום.

אלכס קושניר: שלום איילת.

איילת פלדמן: ראשית, אני רוצה להתנצל על הזום, פשוט לאור ההתראה הקצרה על הקדמת מועד הדיון, להגיע מהמיקום שלנו במזרח העיר זה לא ריאלי.

אלכס קושניר: סלחנו לך.

איילת פלדמן: ואני מודה על הגמישות של ההשתתפות בזום.

איילת פלדמן: אז אכן, כפי שציינה נציגת משרד התחבורה, התבררה טעות בגבייה, ומשרד התחבורה גבה ביתר את האגרות במשך שנה.

איילת פלדמן: כמו שהובהר הרגע, הגבייה ביתר הופסקה.

איילת פלדמן: הגבייה הייתה מתוחמת לשנה אחת, ברגע שהתגלתה הטעות אז הופסקה הגבייה ביתר, ומשרד התחבורה והממשלה החליטו להחזיר, בקירוב, את הסכומים שנגבו ביתר.

איילת פלדמן: אכן, כפי שצוין, אין פה החזר מלא, חלק מהציבור מקבל יותר ממה שהוא אמור לקבל, חלק מהציבור מקבל פחות ממה שהוא היה אמור לקבל, אבל בסופו של דבר האיזון הוא איזון כזה שהאגרות מוחזרות, וההסדר, בעינינו, הוא מידתי, וכמו שצוין, אנחנו אישרנו אותו.

איילת פלדמן: אם אני לוקחת בהשאלה מחוק תובנות ייצוגיות, אז יש לנו בסעיף 9 לחוק תובנות ייצוגיות, שם מדובר בתביעת השבה נגד רשות מינהלית, למעשה כאשר הרשות המינהלית מודיעה על חדילה, היא כלל אינה צריכה להחזיר סכומים שנגבו ביתר, ובכך למעשה, משרד התחבורה פועל אפילו לפנים משורת הדין האזרחי, אבל במישור הדין הציבורי אנחנו חושבים שכך ראוי, לעשות מאמץ - - -

שלומית ארליך: לא, אבל גם בואי נזכור, שבכל זאת היו מקרים כאלה בעבר והכסף הוחזר.

איילת פלדמן: כן, אבל אז בזמנו כשהיה את זה, אם אני זוכרת נכון ברוני ציינה שזה היה ב-2003.

שלומית ארליך: אבל היו עוד מקרים כאלה.

איילת פלדמן: חוק תובנות ייצוגיות הוא משנת 2006, ובעצם, ההגנות המיוחדות שיש למדינה היום, למיטב ידיעתי לא היו קיימות אז.

איילת פלדמן: כלומר, היום, כאשר יש הודעת חדילה, הרשות לא צריכה להחזיר, ואנחנו כאן פועלים אפילו מעבר למה שצריך לפעול, ולכן בעינינו ההסדר הוא גם מידתי וראוי.

איילת פלדמן: אני אוסיף עוד דבר, שכמובן הטעות הזאת התגלתה באופן עצמאי על ידי משרד התחבורה, ומשרד התחבורה כבר פעל בתוך הממשלה לאישור החזר הגבייה הזה, מיד כשהתגלתה הטעות.

איילת פלדמן: אנחנו יודעים שהיו פרסומים בתקשורת על העניין הזה, אבל הפעולה של משרד התחבורה, וגם האישורים שלנו, ניתנו עוד לפני כן.

אלכס קושניר: אוקיי, יש לי שאלה.

אלכס קושניר: מה סך הגבייה ביתר?

אלכס קושניר: בכמה כסף גביתם יותר?

ברוני חירמן: לפי ההערכות שעשינו, זה 30 וחצי מיליון שקלים.

אלכס קושניר: 30 וחצי מיליון שקלים.

שלמה קרעי: כמה אתם מחזירים?

שלמה קרעי: 30 וחצי או 40?

ברוני חירמן: לא, אנחנו נחזיר קצת יותר, בגלל שכמות כלי הרכב גדלה אז ההחזר יהיה קצת יותר גדול.

ינון אזולאי: אוקיי, לגבי רכבים שהרישוי שלהם הוא כל חצי שנה, לרכב שהוא ישן, אז איך גביתם ממנו ואיך אתם מחזירים לו.

ינון אזולאי: זה בדרך כלל ברכבי אספנות, אם אני לא טועה, זה אחת לחצי שנה.

שלמה קרעי: אז הם יקבלו פעמיים את ההנחה.

ברוני חירמן: אז הם יקבלו, הם משלמים את החלק היחסי והם יקבלו פעמיים את החלק היחסי.

ינון אזולאי: כלומר, את נותנת להם את זה בפעמיים גם?

ברוני חירמן: כמו שהם מחויבים, כך גם ההחזר.

ברוני חירמן: זאת אומרת, החישוב הרי הוא אל מול האגרה לשנה, אז הם מחויבים בהתאם לחלק היחסי, אז גם ההחזר יהיה בהתאם לחלק היחסי, כחלק מהאגרה הכוללת.

נירה שפק: מה עם הגילוי הנאות לגבי המכירה?

אלכס קושניר: לגבי מה?

נירה שפק: אלה שמכרו, הם לא יקבלו.

ינון אזולאי: זה מה שאמרתי, הם לא יקבלו.

אלכס קושניר: אז זה בדיוק מה שאמרה הנציגה של משרד המשפטים.

ינון אזולאי: הם עושים להם קיזוז עם אלה שלא היה להם והם כן מקבלים, ולכן זה יוצא להם גם ביתר.

נירה שפק: כן, אני יודעת, שמעתי, הקשבתי וגם דיברנו, אני רק אומרת שחשוב גם בגילוי נאות להגיד בשפה ברורה לציבור, שמי שקנה ומכר, אז זה נלקח ונבדק, ובגלל הבעיה הטכנית זה כך.

נירה שפק: חשוב רק להגיד את זה.

שלומית ארליך: אתם יודעים להגיד כמה כלי רכב ירדו בשנה הזאת?

ברוני חירמן: כמה כלי רכב ירדו?

ברוני חירמן: רק שנייה, יש לי מספרים מדויקים.

ברוני חירמן: העניין הוא, שבשנת 2021 ירדו 111,415 רכבים, אבל יש להניח שנקנו רכבים אחרים במקום אלה.

נירה שפק: אני שאלתי את השאלה, רק שיהיה ברור - - -

אלכס קושניר: לא, אבל נגיד יכול להיות מצב שלאדם שהיה רכב פרטי והוא מכר אותו וקיבל רכב מהעבודה, אז הוא לא מקבל?

ינון אזולאי: כן, כן, היא אמרה את זה.

נירה שפק: אני דיברתי בדיוק על שינוי בעלות.

שלומית ארליך: אז כמה אמרת שירדו?

ברוני חירמן: 111,415 כלי רכב ביטול סופי, הם נמחקו ממצבת כלי הרכב.

נירה שפק: ההערה שהערתי זה לגבי שינוי בעלות.

נירה שפק: מה שאני הערתי קודם זה שגם יהיו אנשים שיגידו שהם שילמו ומכרו, האמירה שנאמרה כאן, אם הבנתי נכון, שאין אפשרות מבחינת המנגנון לוודא את זה, ולכן אנחנו צריכים להגיד גם את זה בקול רם לאנשים.

ברוני חירמן: נכון, אבל שוב, אם קניתי רכב אחר יותר חדש אז יכול להיות שאני אקבל קצת יותר.

שלמה קרעי: את תקבלי יותר.

נירה שפק: או שלא קניתי, כי המצב קשה ומכרתי את האוטו ועברתי לתחבורה הציבורית.

ברוני חירמן: אם לא קניתי אז - - -

ינון אזולאי: נכון.

שלמה קרעי: בינתיים התחבורה הציבורית לא מספיק טובה כדי לוותר על הרכב, אז אפשר להניח שרובם, שמי שהיה צריך רכב עדיין צריך.

שלומית ארליך: כמה נוספו, ברוני, את יודעת?

ברוני חירמן: כמה נוספו?

ברוני חירמן: כן.

ברוני חירמן: נוספו 302,785.

שלמה קרעי: אמרתי, ההלכה אומרת שמי שגזל את הרבים או מי שגזל ולא יודע למי להחזיר, יעשה צרכי רבים, אז זה מה שהם עושים.

אלכס קושניר: כלומר, נוספים?

ברוני חירמן: לא, חדשים, הדלתא זה 200 אלף.

אלכס קושניר: 200 אלף כלי רכב נוספו?

ברוני חירמן: קצת פחות מ-200 אלף, כן.

אלכס קושניר: וואו.

ברוני חירמן: תראו, עודף הגבייה הממוצע זה פחות מתשעה שקלים, רק שנדע על איזה סכומים אנחנו מדברים.

נירה שפק: כן, נכון, זה בסביבות העשרה שקלים, אבל יש כאלה שזה 28, יש כאלה שזה גם יותר.

ברוני חירמן: כן אבל זה משהו כמו פחות מאחוז ממצבת כלי הרכב, 28 שקלים.

נירה שפק: בסדר גמור, אני קודם כל מאוד מברכת על זה שזה היה גילוי עצמי, כלומר, מערכת בקרה עצמית ולא עכשיו שמישהו חיכה ואם לא ידעו אז הזכירו.

נירה שפק: הדבר השני, הוא ללמוד מזה כמו שאמר היו"ר, איך לומדים מזה הלאה.

נירה שפק: גם ינון שאל את זה, וזהו, שנטעה כמה שפחות.

אלכס קושניר: טוב.

ינון אזולאי: רגע אדוני, לפני ההקראה, אני רוצה לאחל מזל טוב לליאל קושניר, יש לה בת מצווה - - -

אלכס קושניר: אבל לא היום.

ינון אזולאי: מה זה משנה?

ינון אזולאי: בשביל זה היום אני לא רוצה גם להמשיך איפה אתה תהיה, אז אנחנו בוועדת כספים גם חשבנו על זה, ואנחנו מעניקים לה מתנה ששולחים את אבא היום יותר מוקדם הביתה, כדי שיספיק לעשות את מה שהוא תכנן.

אלכס קושניר: תודה רבה, תודה תודה.

נירה שפק: מזל טוב לליאל.

ינון אזולאי: אנחנו נשתדל לצמצם את הזמנים כך שעד השעה 20:00 בערב אבא יהיה - - -

נירה שפק: לא, ינון, אל תהרוס.

אלכס קושניר: 21:30, אז אני אהיה בבית.

ינון אזולאי: כמה שיותר מוקדם, יהיה בסדר, שיהיה לה מזל טוב והרבה נחת להורים.

אלכס קושניר: תודה רבה.

שלמה קרעי: מה התאריך העברי?

אלכס קושניר: לא, יום ההולדת הוא בקיץ.

נעמה לזימי: אבל קושניר, עם הלו"ז שלך תשקיע בה.

נירה שפק: אבל אנחנו יודעים - - -

ינון אזולאי: אנחנו יודעים על היום משהו.

נעמה לזימי: תשקיע בה בפגרה, כי עם הלו"ז שלך אתה חייב לתת לה את הזמן - - -

ינון אזולאי: בגלל זה אנחנו אמרנו את זה היום.

אלכס קושניר: תודה.

נירה שפק: אמרנו היום קודם כל בשביל להיות ראשונים.

נירה שפק: בפעם השנייה, אנחנו רוצים להגיד, אתה יוצא איתה לטיול וסוף סוף זה זמן אבא איתה, תהנה.

אלכס קושניר: כן.

ינון אזולאי: אז את זה היא גילתה, אני לא.

נירה שפק: אנחנו משחררים, אנחנו אפילו לא נותנים לך בלגנים - - -

שלמה קרעי: אבל למה את מגלה את ההפתעה, נירה?

שלמה קרעי: אולי היא לא יודעת?

אלכס קושניר: אני אבקש מטמיר לעשות את הוועדות בזום במהלך חול המועד.

נירה שפק: לא, לא, אנחנו לא מאשרים.

ינון אזולאי: ואנחנו נותנים לאבא גם חופש במהלך פגרת הקיץ, כמה שהוא רוצה הוא יכול לצאת לחו"ל.

ינון אזולאי: לא בפגרה, במושב הקיץ.

אלכס קושניר: כן, תודה רבה.

נירה שפק: אני מבטיחה לך שינון לא ישלח הודעות, לא סמסים, לא מיילים, גם קרעי.

ינון אזולאי: לא, וואטסאפ אני מתחייב לא לשלוח.

אלכס קושניר: כן, וואטסאפ הוא לא ישלח, אני לא מצפה ממנו לוואטסאפ.

אלכס קושניר: כן, הקראה, משרד התחבורה בבקשה.

ברוני חירמן: טיוטת תקנות התעבורה (הוראת שעה), התשפ"ב - 2022 כאן אנחנו מתקנים את ה-1 באפריל ל-1 ביולי, כמו אמרנו.

שלומית ארליך: אז זה יהיה ב' בתמוז.

ברוני חירמן: ב' בתמוז התשפ"ב ו-1 ביולי 2022.

אלכס קושניר: ביוני.

שלומית ארליך: יולי.

ברוני חירמן: יולי.

אלכס קושניר: יולי?

ברוני חירמן: בגלל שאמרנו שאנחנו צריכים את החודשיים מראש ואנחנו כבר באמצע אפריל.

אלכס קושניר: אוקיי.

ברוני חירמן: אוקיי.

ברוני חירמן: פה את תוכלי לעזור לי עם תאריך עברי של 30 ביוני?

שלומית ארליך: כן, אז עוד שנייה אנחנו נמצא אותו.

אלכס קושניר: 30 ביוני.

ינון אזולאי: אין 30 ביוני, יש?

אלכס קושניר: 30 יש, 31 אין.

ינון אזולאי: 30 ביוני זה א' בתמוז.

ברוני חירמן: אז עד יום א' בתמוז - - -

אלכס קושניר: תשפ"ג.

ינון אזולאי: לא, תשפ"ב.

אלכס קושניר: לא, תשפ"ג זה עוד שנה.

ינון אזולאי: אה, תשפ"ג, אז חכי, זה יותר מידי להריץ את זה.

שלומית ארליך: י"א בתמוז התשפ"ג.

שלומית ארליך: זה בעצם מתייחס, הפרט הזה, לאגרה בעד רישיונות ושינוי רישום הבעלות לכלי רכב, ובעד הבדיקה שלהן, נכון?

ברוני חירמן: עוד פעם?

ברוני חירמן: הכותרת של הטבלה?

שלומית ארליך: הפרט הזה מתייחס לאגרה בעד רישיונות ושינוי רישום הבעלות לכלי רכב, ובעד הבדיקה שלהן, נכון?

שלומית ארליך: אלה סוגי האגרות?

ברוני חירמן: זה קבוע, אני יכולה להקריא לך מהתקנות.

שלומית ארליך: אוקיי.

ברוני חירמן: "אגרה בעד רישיון לרכב נוסעים פרטי, למעט אופנוע ואוטובוס פרטי שנרשם לראשונה מיום 1 באפריל 1996, להלן היום הקובע, או לאחריו, מקבוצת מחיר מן המפורטות בטבלאות שבנספח א' לפי העניין.

ברוני חירמן: להלן קבוצת מחיר כמצוין בטור א' בטבלה שלהלן, או בעד חידוש רישיון כאמור כקבוע לצד כל קבוצה בטורים ב-ה, לפי העניין, אגרה בשקלים חדשים כשהרישיון ניתן לתקופה של שנה" זו הכותרת של הטבלה.

ברוני חירמן: עכשיו להקריא את כל הסכומים?

אלכס קושניר: כן.

ברוני חירמן: אוקיי.

שלומית ארליך: אז בעצם, אתם לא מציינים פה את מחיר האגרה אלא את ההפחתה?

ברוני חירמן: לא, את ההפחתות, כי זה טורים ועמודות קבועים.

אלכס קושניר: זהו?

ברוני חירמן: זהו.

אלכס קושניר: אוקיי.

אלכס קושניר: נצביע על התקנות.

אלכס קושניר: בעד – 5

אלכס קושניר: נמנעים – 0

אלכס קושניר: היום אנחנו בפה אחד חזק.

שלמה קרעי: שירת הברבור.

אלכס קושניר: אז התקנות אושרו, תודה רבה.

אלכס קושניר: אנחנו עוברים לדיון הבא.